รถเชื้อเพลิงสบช่องค่าเงินนำเข้าของถูก
เชื้อเพลิงค่ายรถยนต์สบโอกาสบาทแข็งนำเข้า
29 ม.ค. 2556

เชื้อเพลิงค่ายรถยนต์สบโอกาสบาทแข็งนำเข้า
นางเบญจา หลุยเจริญ อธิบดีกรมศุลกากร กล่าวว่า ผลการจัดเก็บรายได้ในช่วงไตรมาสแรกของปีงบประมาณ 2556 สามารถจัดเก็บรายได้ถึง 3.09 หมื่นล้านบาท เกินกว่าเป้าหมาย 3% หรือ 67 ล้านบาท และสูงกว่าช่วงเดียวกันปีก่อน 14% เป็นผลมาจากปริมาณการนำเข้าอุปกรณ์รถยนต์ และพลังงานเชื้อเพลิงที่อยู่ในระดับสูง
อธิบดีกรมศุลกากร กล่าวว่า ในช่วงที่เงินบาทแข็งค่านั้น ถือเป็นประโยชน์ในการนำเข้าพลังงานเชื้อเพลิงสำหรับประเทศไทยมาก เนื่องจากมูลค่าในการนำเข้าลดลง รวมถึงยังมีการนำเข้าเครื่องจักร อุปกรณ์การผลิต ชิ้นส่วนการผลิต และรถยนต์อย่างต่อเนื่อง 
นางเบญจา กล่าวว่า ขณะนี้กรมศุลกากรเฝ้าติดตามสถานการณ์การนำเข้าสินค้าทุนของผู้ประกอบการไทยในช่วงที่เงินบาทแข็งค่ามาโดยตลอด แต่ยังไม่มีนัยสำคัญ
นางเบญจา กล่าวว่า ขณะนี้กรมศุลกากรได้ร่วมมือทางวิชาการกับรัฐบาลญี่ปุ่น เพื่อเสริมสร้างความโปร่งใสในการดำเนินงานด้านพิกัดศุลกากรและราคาศุลกากร โดยเป็นบริการจำแนกประเภทพิกัดศุลกากรและวินิจฉัยราคาศุลกากรล่วงหน้า สำหรับผู้ที่มีความประสงค์จะขอให้จำแนกประเภทพิกัดและวินิจฉัยราคาก่อนที่จะนำสินเข้ามาในราชอาณาจักร เพื่ออำนวยความสะดวกในการปฏิบัติพิธีศุลกากรให้เป็นไปด้วยความรวดเร็วและถูกต้องได้มาตรฐานสากล เริ่มตั้งแต่เดือน ต.ค. 2555ต.ค. 2558 โดยมีผู้เชี่ยวชาญจากญี่ปุ่นมาร่วม